കരിങ്ങാലി പുഞ്ച

ഓണാട്ടുകര ദേശത്തിൻറെ പ്രധാന നെല്ലറയായിരുന്നു കരിങ്ങാലി പുഞ്ച. ഈ പുഞ്ചപാടങ്ങൾ പന്തളം, നൂറനാട്, പാലമേൽ ഗ്രാമപഞ്ചായത്തുകളിലും/ നഗരസഭകളിലും ആയി വ്യാപിച്ചു കിടക്കുന്നു. ഡിസംബർ മുതൽ ഏപ്രിൽ വരെയുള്ള നാലു മാസങ്ങളിൽ ആയിരുന്നു ഇവിടെ നെൽകൃഷിയുണ്ടായിരുന്നത്. മറ്റു സമയങ്ങളിൽ പ്രത്യേകിച്ച്  ഇടവപ്പാതി - തുലാവർഷ സമയങ്ങളിൽ ഈ പുഞ്ചപാടങ്ങൾ ഒരു വലിയ ജലാശയമായി കിടക്കുന്നു.  അച്ചൻകോവിൽ ആറിൻറെ പല കൈവഴികൾ ഈ പുഞ്ചപാടങ്ങളുമായി ബന്ധപെട്ടുകിടക്കുന്നു. അതിനാൽ മഴ സമയത്ത് ആറ്റിൽ വെള്ളം നിറയുമ്പോൾ, പുഞ്ചയിലും വെള്ളം കയറും. ആ സമയങ്ങളിൽ ഈ പുഞ്ച ഉൾനാടൻ മത്സ്യബന്ധനത്തിൻറെ ഒരു പ്രധാന കേന്ദ്രമാണ്. 'കരിങ്ങാലി' എന്ന നെല്ലിനം ധാരാളമായി ഇവിടെ കൃഷി ചെയ്തിരുന്നതിനാൽ കരിങ്ങാലി പുഞ്ച ആയതെന്നും, അതല്ല ഇവിടുത്തെ വെള്ളത്തിന് 'കരിങ്ങാലി മരത്തിൻറെ കാതൽ' ഇട്ട് തിളപ്പിച്ച വെള്ളത്തിൻറെ നിറം ആയതിനാൽ ഇങ്ങനെ പേരുണ്ടായി എന്നും പറയപെടുന്നു. ചില  ആൽഗകളുടെ സാന്നിധ്യം ആകാം നിറം മാറ്റത്തിന് കാരണം. കരതലതീർത്ഥപൊയ്ക എന്ന ഒരു പേര് കൂടി ഉണ്ട് ഈ പുഞ്ചപാടത്തിന്. തിരുമണിമംഗലം ശ്രീമഹാദേവർ ക്ഷേത്രം,  പള്ളിമുക്കം ഭഗവതി ക്ഷേത്രം, വടക്കടത്തുകാവ് ഭഗവതി ക്ഷേത്രം, കാരിമുക്കം ഭഗവതി ക്ഷേത്രം, നൂറുകോടി ഭഗവതി ക്ഷേത്രം എന്നീ ക്ഷേത്രങ്ങൾ കരിങ്ങാലി പുഞ്ചയുടെ തീരത്താണ്. ഇന്ന് പലകാരണങ്ങളാൽ കൃഷി നടക്കാത്തതുകൊണ്ട് ഈ പുഞ്ച നാശോന്മുഖമാണ്.http://beta.mangalam.com/pathanamthitta/34262

അവലംബം

വർഗ്ഗം:കേരളത്തിലെ നെൽപ്പാടങ്ങൾ